title: "Isotoop"
text: "D\u00e5t keemisch elem\u00e4nt weer en atoom tu hiirt, w\u00e5rt bestimd foon j\u00fc t\u00e5l protoone \u00f6nj di k\u00e4rn. For en wase t\u00e5l protoone koon aw e sid j\u00fc t\u00e5l neutrone in di k\u00e4rn \u00fcnlik weese. Huum sn\u00e5kt dan foon \u00fcnlike isotoope foon d\u00e5tseelwe elem\u00e4nt.\n\nDi \u00fctdr\u00fck as en tuhuupetiien foon tou griichische uurde: isos = lik, \u00e4n topos = pl\u00e5s. D\u00e5t dj\u00fcset deeraw haane d\u00e5t \u00fcnlike isotoope foon d\u00e5tseelwe elem\u00e4nt j\u00fcseelwe pl\u00e5s beseete \u00f6nj d\u00e5t perioodische s\u00fcsteem.\n\nMasent\u00e5l \u00e4n atoomnumer \nDa keemische \u00e4inschape foon en atoom w\u00e5rde m\u00e5\u00e5st g\u00e5ns bestimd foon e atoomnumer, \u00e5ls\u00fc foon e t\u00e5l protoone. D\u00e5t as deerd\u00f6\u00f6r maast ai m\u00f6\u00f6lik, isotoope foon d\u00e5tseelwe elem\u00e4nt ma keemische madele foonenouder tu schiisen. \n\nJ\u00fc mase foon en atoom w\u00e5rt tu di wid\u00fct grutste diilj bestimd d\u00f6\u00f6r j\u00fc s\u00f6\u00f6me foon j\u00fc t\u00e5l nukleoone (protoone plus neutroone). Judeer t\u00e5l n\u00e5\u00e5mt huum j\u00fc maset\u00e5l. \u00dcnlike isotoope foon d\u00e5tseelwe elem\u00e4nt heewe j\u00fcseelwe atoomnumer ouers \u00e5ltens en oudere maset\u00e5l (atoommase).\n\nEn biispel: d\u00e5t elem\u00e4nt kloor \n\nFoon foole elem\u00e4nte jeeft d\u00e5t \u00f6nj e nat\u00f6r en minging foon isotoope. (\u00d6nj huk ferh\u00fc\u00fclj isotope forkaame \u00f6nj en proobe, koon g\u00e5ns nau bestimd w\u00e5rde ma heelp foon masespektrometrii). D\u00e5t elem\u00e4nt Kloor tum biispel heet atoomnumer 17. \u00c5le chloratoome heewe \u00e5ls\u00fc 17 protoone \u00f6nj e k\u00e4rn, ouers d\u00e5t jeeft tou isotoope. Triifirtel foon da Atoome heewe 18 neutroone, di r\u00e4st 20 neutroone. J\u00fc maset\u00e5l as \u00e5ls\u00fc 17+18=35 unti 17+20=37. Da isotoope w\u00e5rde schraawen as 35Cl \u00e4n 37Cl. Ma j\u00fc wise foon schriwen t\u00f6r huum \u00e5ls\u00fc ai da t\u00e5le foon protoone \u00e4n neutroone iinjlik n\u00e5\u00e5me, dan d\u00e5t s\u00fcmbool Cl st\u00f6njt \u00f6nj d\u00e5t perioodische s\u00fcsteem aw e 17. pl\u00e5s \u00e4n heet \u00e5ls\u00fc gr\u00fcnseetlik 17 protoone \u00e4n deerma koon huum j\u00fc ber\u00e4\u00e4ken eefter j\u00fc t\u00e5l neutroone \u00f6nj en isotoop uk \u00e5ltens amkiird m\u00e5\u00e5ge.\n\nKeemi \nDa keemische \u00c4inschape foon isotoope foon d\u00e5tseelwe elem\u00e4nt san enouder aw e n\u00e4ide lik. Bloot bai g\u00e5ns sek\u00fc\u00fcr m\u00e4tjing wise ham hu fersch\u00e4\u00e4le; d\u00e5t hiit di kineetische isotoop-ef\u00e4kt. For\u00e5lem bai l\u00e4chte elem\u00e4nte koon da keemische \u00e4n nuch m\u00f6r da f\u00fc\u00fcsische \u00c4inschape \u00fcnlik weese: s\u00fc as tum biispel di smultpunkt foon sw\u00e5\u00e5r w\u00e5\u00e5der (D2O) s\u00fcwat 4\u00a0\u030aC \u00f6njt st\u00e4\u00e4 for 0\u00a0\u030aC.\n\nBiologii \n\u00d6nj d\u00e5t ferh\u00fc\u00fclj foon da koolestuf-isotoope 12C \u00e4n 13C foon en ploont koon huum siinj, huk form foon footos\u00fcnteesis j\u00fc ploont ferw\u00e5nt. J\u00fc kwantiteet 14C (en raadio-isotoop foon koolestuf) w\u00e5rt wider br\u00fckt am d\u00e4t \u00e5ler foon koolestuf \u00f6njth\u00fc\u00fcljende orgaanische r\u00e4ste tu taksiiren bit hu tiinduusend iirnge \u00f6nj e fortid (koolestufdatiiring).\n\nRaadioaktiviteet \nBai d\u00e5t uurd isotoop w\u00e5rt oofding toocht an Raadioaktiviteet. \u00c4n w\u00f6rklik jeeft d\u00e5t foon ark elem\u00e4nt w\u00e4lj hu isotoope, da ai stabiil san \u00e4n da har eefter w\u00e5t tid \u00e4nre d\u00f6\u00f6r en prots\u00e4s foon raadioaktiiw oufklingen. Suk isotoope w\u00e5rde raadio-isotoope n\u00e5\u00e5md. D\u00f6\u00f6r d\u00e5t raadioaktiiw oufklingen \u00f6njtst\u00f6nje tuleest stabiile isotoope, m\u00e5\u00e5st foon en ouder elem\u00e4nt as d\u00e5t \u00fctgungsmaterjool.\n\nSii uk \n Listen foon da isotoope\n Sekund\u00e4\u00e4r-ioone-mase-spektroskopiie (SIMS)\n\nIsotoop\nF\u00fcsiik"